Ego Galterus Dei gratia Lingonensis episcopus tam presentibus quam futuris notum facio quod in presentia nostra convenerunt Gerardus de Monte Salionis archidiaconus Lingonensis et domina abbatissa Tardi Elizabeth ut recognosceretur ecclesie Tardi et sanctimonialibus quadam elemosina facta eis a domina Amelina sorore Petri cognomento Malrevart de quarta parte videlicet decime ville illius que dicitur Robria. Cognovit ergo prefatus archidiaconus in presentia mea quod predicta A amita sua prememorate ecclesie Tardi sua et Rainaudi domini Montissalionis laude et assensu qui illius heredes erant in elemosinam donavit et concessit imperpetuum quartam partem decime prenominate et ipse idem Gerardus ex sua et dicti fratris sui parte in manu mea misit elemosinam illam et garantire spopondit sanctimonialibus illis siquis questionem eis inde moveret. Ego itaque hac ratione ductus confirmavi eis elemosinam illam et sigilli mei attestatione munivi donationis huius facte ab archidiacono dicto. Testes sunt : Alexander abbas Cisterciensis, Johannes de Laudona, Hugo hospitalarius Cisterciensis, Benignus prior Alberippe, Arlebaudus cellerarius, Petrus decanus Barri, Hunaudus capellanus meus, Arenbertus canonici Lingonensis. Actum est hoc anno Verbi Incarnati Mo Co LXXo quinto.